વજુભાઈનું સપનું હતું ફિલ્મ દિગ્દર્શક બનવાનું. એ સાકાર કરવા તેઓ ૧૯૩૯માં ફિલ્મનગરી મુંબઈ આવ્યા, પરંતુ સંજોગવશાત્ વજુભાઈના જીવનમાં પલટો આવ્યો અને તેઓ પત્રકારત્વ તરફ વળ્યા. એમના મિત્ર અને બનેવી વ્રજલાલ રાડિયાના સૂચનથી વજુભાઈએ પોતાનું મેગેઝિન શરૂ કર્યું અને એને નામ આપ્યું ‘ચિત્રલેખા’ અને પછી ઈતિહાસ સર્જાઈ ગયો. ૨૨ એપ્રિલ ૧૯૫૦ના રોજ વજુભાઈએ ૧૦,૧૦૧ નકલ સાથે ‘ચિત્રલેખા’ સામયિકની ધમાકેદાર રીતે શરૂઆત કરી હતી. નાની ઉંમરમાં વજુભાઈએ હાંસલ કરેલી સિદ્ધિઓ, ઉપલબ્ધિઓ અપાર છે. એક વ્યક્તિ-પત્રકાર-લેખક તરીકે તેઓ ‘ચિત્રલેખા’ સાપ્તાહિકના રૂપમાં ગુજરાતી સમાજને જ્ઞાનની ગંગા આપતા ગયા છે.